Vlak 3: Dié openbare vervoer nou toegelaatFikile Mbalula, minister van vervoer, gedurende Saterdagmiddag se mediakonferensie. (Foto: Kopano Tlape, GCIS) Openbare vervoer oor provinsiale en munisipale grense heen, sowel as beperkte plaaslike passasiersvlugte sal tydens vlak 3 van die afsonderingstydperk toegelaat word. Skeepsvragte sal ook vanaf Maandag van skepe in Suid-Afrikaanse hawens afgelaai en vervoer mag word na die uiteindelike bestemming. Prasa se Metroraildiens is egter nog nie gereed om in werking te tree nie. Fikile Mbalula, minister van vervoer, het Saterdag regulasies bekendgemaak rakende openbare vervoer tydens vlak 3-afsondring. Dit tree Maandag 1 Junie in werking. Hy het gesê omdat meer mense tydens vlak 3 werk en skool toe kan gaan, beteken dit ook dat meer mense van openbare vervoer afhanklik is, daarom moet regulasies vir openbare vervoer aangepas word. Die minister het die volgende wysigings met die verskuiwing van vlak 4 na vlak 3 van afsondering aangekondig: Skeepsvaart Passasierskepe word steeds nie in Suid-Afrika se hawens toegelaat nie; slegs vragskepe of vaartuie wat goedere vervoer word toegelaat om hawens binne te gaan. Seevaarders wat in Suid-Afrika geregistreer is, sal ook toegelaat word om van skepe en ander vaartuie af te klim, mits hulle onder verpligte kwarantyn geplaas word. Dit sal ook van Maandag af toelaatbaar wees om vragte van skepe af te laai en na die finale bestemming te vervoer. Lugvaart OR Tambo-lughawe (Foto verskaf aan Maroela Media) ŉ Beperkte aantal binnelandse vlugte sal daagliks toegelaat word vir mense wat vir besigheidsdoeleindes reis. Nie alle lughawens sal onmiddellik oopgestel word nie. Die drie groot lughawens, naamlik OR Tambo- internasionale lughawe in Johannesburg, Kaapstad- internasionale lughawe en die King Shaka- internasionale lughawe in Durban sal eerste oopgestel word. Die departement is ook besig om Lanseria-lughawe in Johannesburg toe te rus om oop te maak kort ná die intree van vlak 3 op 1 Junie. “Ander, kleiner lughawens het nog nie die nodige hulpbronne om te verseker dat die nodige gesondheid- en veiligheidsmaatreëls gereed is om die verspreiding van die koronavirus op lughawens en vliegtuie te verhoed nie. Ons is in die proses om dié lughawens met die nodige hulpbronne toe te rus en sal hulle in fases oopstel,” sê Mbalula. Wonderboom in Pretoria en die George-lughawe in die Wes-Kaap sal waarskynlik heel laaste oopgestel word, sê die minister. Veiligheid- en gesondheidsmaatreëls op lughawens sluit in: Die kajuit van vliegtuie kan tot hul volle kapasiteit gelaai word. Lugsuiweraars sal in kajuite aangebring word om virusse uit die lug in vliegtuigkajuite te verwyder. Dié suiweraars is van dieselfde aard as wat in hospitale se teaters gebruik word. Organisasies wat opleiding in lugvaart bied, kan voortgaan met kontak -en virtuele opleiding mits dié studente reeds in die land is. Buitelandse studente moet virtueel onderrig word. Vervoer op paaie Argieffoto Die Gautrein is reeds sedert Mei in werking, maar sal vanaf 1 Junie ook ritte na en van die lughawe kan onderneem. Prasa kan egter nog nie Maandag met sy Metroraildiens voortgaan nie aangesien die nodige maatreëls nog nie gereed is om te verseker Ciovid-19 word nie tydens treinritte versprei nie. Die departement van vervoer hoop om dié diens weer op 1 Julie te hervat. Vervoer per busse en taxi’s oor provinsiale en munisipale grense word onder vlak 3 van afsondering toegelaat vir passasiers wat ingevolge die regulasies toegelaat word om oor lang afstande te reis. Dit sluit in mense wat vir werk reis, mediese behandeling ver van die huis moet ontvang, vir ŉ siek familielid sorg of skool toe gaan in ŉ ander provinsie of streek. “Dié persone moet die nodige permit by hulle hê wanneer hulle reis,” sê Mbalula. Tydsbeperking op die funksionering van openbare vervoer word afgeskaf en busse, taxi’s en treine kan nou enige tyd van die dag bedryf word. Taxi’s kan slegs 70% vol wees. Alle ander vervoerdienste, insluitend busse, e-taxi’s en metertaxi’s mag slegs 50% vol wees.